《水龙吟 戊申灯夕，云间城中作》
元代·邵亨贞

兵余重见元宵，浅寒收雨东风起。城门傍晚，金吾传令，遍张灯市。

报道而今，依然放夜，纵人游戏。望愔愔巷陌，星毬散乱，经行处、无歌吹。

太守传呼迢递，谩留连、通宵沈醉。香车宝马，火蛾面茧，是谁能记。

-犹有儿童，等闲来问，承平遗事。奈无情野老，闻灯懒看，闭门寻睡。

作者简介：邵亨贞(1309～1401) 元代文学家。字复孺，号清溪。云间（今上海松江）人。曾任松江训导。邵亨贞生当元、明之际，入明后生活近30年。终于儒官，足迹不出乡里。著有《野处集》4卷、《蚁术诗选》1卷、《蚁术词选》4卷。